KIRJALLINEN KYSYMYS E-0100/01 esittäjä(t): Rosa Miguélez Ramos (PSE) komissiolle. Galician myrskyjen vaikutukset kalatalouteen ja äyriäisten viljelyyn.



Virallinen lehti nro 187 E , 03/07/2001 s. 0183 - 0184



KIRJALLINEN KYSYMYS E-0100/01 esittäjä(t): Rosa Miguélez Ramos (PSE) komissiolle (29. tammikuuta 2001) Aihe: Galician myrskyjen vaikutukset kalatalouteen ja äyriäisten viljelyyn Voimakkailla myrskyillä, jotka ovat viime lokakuusta lähtien tuhonneet Euroopan Atlantin puoleista rannikkoa, on ollut vakavia seurauksia talouteen Espanjassa Galician alueella sekä Portugalissa ja Ranskassa Atlantin rannikolla. Näiden alueiden tuotanto kärsii epäsuotuisasta säästä, sillä ne ovat erittäin riippuvaisia primaarisektorista (maatalous ja kalastus). Veden suolapitoisuuden lasku on aiheuttanut äyriäisten laajaa kuolleisuutta. Galician äyriäistuotannon lasketaan kärsineen tämän vuoksi 7 miljardin pesetan tappiot. Kuolleisuus, joka eräiden lajin kohdalla on ollut 100 prosenttia, koskee myös toukkia. Se merkitsee, että tämän vuoden sadon lisäksi on menetetty myös seuraavan vuoden siemen. Myrskyn aiheuttamat tuhot maataloudelle ja kalastukselle ovat suuremmat kuin koskaan. Viljelijät ovat pyytäneet viranomaisilta tukitoimia, kuten pehmeitä luottoja ja suoraa apua tulonmenetysten vuoksi. Kalastajat puolestaan puhuvat katastrofista, tragediasta ja epätoivosta. Tällä viitataan pieniin aluksiin pienimuotoisessa kalastuksessa, joka on ainoa tulonlähde monille perheille, joiden on ollut pakko elää alle 30 000 pesetan tuloilla kuukaudessa. Kolmen kuukauden seisokin jälkeen tilanne on niin vaikea, että monien on pakko turvautua rahan lainaamiseen ja sosiaaliapuun. Eräät kalastuskunnat ovat ottaneet pankkilainaa voidakseen antaa jäsenilleen välitöntä tukea. Ottaen huomioon KOR:n määrärahojen perinteisen alhaisen toteutumisasteen, voisiko komissio harkita rannikkokalastukselle ja simpukanviljelylle annettavan tuen yhteisrahoittamista myrskystä eniten kärsineillä Euroopan alueilla, kuten Galiciassa? Onko Espanjan hallitus esittänyt tätä koskevia ehdotuksia? Franz Fischlerin komission puolesta antama vastaus (16. helmikuuta 2001) Komissio on parlamentin jäsenen tavoin huolissaan kalastajien ja simpukanviljelijöiden tilanteesta Galician kaltaisilla alueilla, jotka ovat viime kuukausina kärsineet huonoista sääolosuhteista. Komissio huomauttaa, että jäsenvaltiot voivat kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(1) 16 artiklassa määritellyissä olosuhteissa myöntää kalastajille kalatalouden ohjauksen rahoitusvälineestä (KOR) osarahoitettuja korvauksia kalastustoiminnan väliaikaisen keskeytymisen vuoksi, kun se johtuu luonnonolosuhteiden aiheuttamista ennalta arvaamattomista syistä. Ohjelmakaudella 20002006 korvausten kokonaismäärä on kuitenkin rajoitettu miljoonaan euroon tai neljään prosenttiin yhteisön sektorille myöntämästä taloudellisesta tuesta jäsenvaltiossa, jota asia koskee. Näin ollen Espanjan hallituksen on tehtävä asiaankuuluvat päätökset mahdollisten korvausten myöntämisestä. KOR:n täytäntöönpanon osalta Espanjassa komissio korostaa, että toteuttamisaste kaudella 19941999 on lähes sata prosenttia. Kaudella 20002006 KOR:ttä toteutetaan ohjelmassa suunnitellulla tavalla. (1) EYVL L 337, 30.12.1999.